5นาที-หมดเกลี้ยง จองหวยงวด16พ.ย.
ผู้ค้ารายย่อยแห่ซื้อตรงสลากกินแบ่งรัฐบาลกันอย่างคึกคัก งวดวันที่ 16 พ.ย. เพียง 5 นาทีขายหมดเกลี้ยง,ขณะที่ยอดจองซื้อของงวดวันที่ 1 ธ.ค.ใช้เวลา 25 นาที ถึงจะหมด ผอ.สำนักงานสลากฯ มั่นใจธนาคารกรุงไทยไม่มีหักค่าหัวคิว เตรียมเปิดระบบให้ผู้ค้ารายย่อยเข้ามาทดลองคีย์ข้อมูลรายการเพื่อความสะดวกรวดเร็วในการจองซื้อ,เรื่องหวยๆ ที่ชวนเวียนหัว ผู้สื่อข่าวรายงานว่า เมื่อวันที่ 3 พ.ย. สำนักงานสลากกินแบ่งรัฐบาลได้เปิดให้มีการซื้อตรงและจองซื้อสลากกินแบ่งรัฐบาล เป็นครั้งที่ 3 นับตั้งแต่คณะกรรมการสำนักงานสลากฯ หรือบอร์ด มีมติให้เปลี่ยนแปลงวิธีการขายสลากกินแบ่งรัฐบาลใหม่บางส่วน โดยสลากที่ออกรางวัลในงวดวันที่ 16 พ.ย. ที่เป็นการซื้อตรง สำนักงานสลากฯเปิดให้มีการซื้อผ่านอินเตอร์เน็ตแบงก์กิ้ง และเอทีเอ็ม ตั้งแต่เวลา 08.00 น. ปรากฏว่าใช้ระยะเวลาในการดำเนินการเพียง 5.32 นาที สลากจำนวน 19,680 เล่มคู่ ก็หมดลงภายในพริบตา โดยมีรายย่อยให้ความสนใจซื้อตรงทั้งหมด 1,798 ราย ส่วนการจองซื้อสลากกินแบ่งรัฐบาลล่วงหน้า ที่จะออกรางวัลในงวดวันที่ 1 ธ.ค.58 ระบบได้เปิดให้จองซื้อตั้งแต่เวลา 08.30 น. ปรากฏว่าใช้ระยะเวลาเพียง 25 นาที สลากฯ จำนวน 130,000 เล่มคู่ ที่มีผู้ค้ารายย่อย 11,448 รายมาซื้อ ก็หมดอย่างรวดเร็วเช่นเดียวกัน,สำหรับการซื้อตรงและจองซื้อสลากล่วงหน้าในวันที่ 3 พ.ย. ปริมาณผู้ค้าสลากรายย่อยที่ซื้อตรงและจองซื้อสลากฯในงวดนี้ ช้ากว่างวดที่ผ่านมาเล็กน้อย โดยงวดที่แล้วสลากฯที่ซื้อตรงใช้เวลาประมาณ 4 นาที เนื่องจากงวดนี้บอร์ดสลากมีมติให้ลดปริมาณการซื้อตรงและจองซื้อ จากเดิมคนละไม่เกิน 50 เล่มคู่ เหลือเพียง 15 เล่มคู่ ประกอบกับเป็นช่วงเปิดเทอมของเด็กนักเรียน ทำให้ผู้ค้าสลากประมาณการว่ายอดขายในงวดนี้อาจไม่คึกคักเหมือนงวดที่ผ่านมา,พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาลกล่าวว่า ความต้องการสลากในงวดต่อๆไปจะยังมีเพิ่มขึ้นต่อเนื่อง เห็นได้จากความต้องการของรายย่อยที่ยังมีเข้ามามากขึ้น ยอมรับว่าระบบซื้อตรงและจองซื้อสลากนั้น มีปัญหากับรายย่อยที่สูงอายุ ที่ไม่สามารถทำรายการผ่านระบบอินเตอร์เน็ตและเอทีเอ็มได้ด้วยตัวเอง จากการหารือกัน ธนาคารกรุงไทยเตรียมเปิดระบบให้ผู้ค้ารายย่อยเข้ามาทดลองคีย์ข้อมูลทำรายการ เพื่อเพิ่มความสะดวกในการสั่งซื้อและสั่งจองได้ง่ายขึ้น ส่วนกรณีที่มีการร้องเรียนจากผู้ค้ารายย่อยว่า มีเจ้าหน้าที่ของธนาคารกรุงไทย รับหัวคิวเพื่อดำเนินการซื้อตรงและจองซื้อสลากนั้น เป็นเรื่องที่ธนาคารกรุงไทยจะต้องชี้แจงว่า มีเรื่องดังกล่าวเกิดขึ้นจริงหรือไม่ ในส่วนของสำนักงานสลากฯ ยังไม่ได้รับรายงาน แต่ช่วงที่ผ่านมา สำนักงานสลากฯ ได้หารือใกล้ชิดกับธนาคารกรุงไทยอย่างใกล้ชิด จึงมั่นใจในระบบการซื้อตรงและจองซื้อ,ด้านนายทรงพล ชีวะปัญญาโรจน์ รองกรรมการผู้จัดการใหญ่ธนาคารกรุงไทย ระบุว่า ยังไม่ได้รับรายงานเรื่องดังกล่าว แต่ยอมรับมีกระแสเรื่องนี้ เพราะมีผู้เสียผลประโยชน์ในส่วนนี้ จึงมีข่าวลือออกมามากมาย ยืนยันว่าการทำงานของธนาคารมีความโปร่งใส พนักงานจะต้องทำให้ประชาชนที่มาใช้บริการทำรายการได้สำเร็จทุกขั้นตอน ซึ่งกระบวนการนี้ เป็นระบบมาก่อนได้ก่อน,ทั้งนี้ สำนักงานสลากฯ ได้มีมติยกเลิกสัญญาของผู้ค้า ที่เป็นนิติบุคคลและสมาคมที่ไม่ใช่องค์กรการกุศล โดยสลากกินแบ่งรัฐบาลดังกล่าว จะนำมาจำหน่ายให้กับผู้ค้ารายย่อย ที่จะเปิดให้ซื้อตรงและจองซื้อล่วงหน้าในวันที่ 18-22 พ.ย. ทำให้จำนวนสลากในระบบเพิ่มสูงขึ้น โดยในงวดวันที่ 17 ธ.ค. จะมีสลากออกมาขายผ่านระบบดังกล่าว 70,000 เล่มคู่ หรือ 7 ล้านฉบับ และงวดวันที่ 30 ธ.ค.58 จะมีสลากออกมา 200,000 เล่มคู่ หรือ 20 ล้านฉบับ โดยสำนักงานสลากฯ ได้พิมพ์สลากกินแบ่งรัฐบาลออกมาจำหน่ายทั้งหมด 50 ล้านเล่มคู่ หรือ 100 ล้านฉบับตั้งแต่งวดวันที่ 1 พ.ย.ที่ผ่านมา,ส่วนที่ธนาคารกรุงไทย สาขาวังสะพุง จังหวัดเลย ตั้งแต่ช่วงเช้า มีผู้ค้าเร่มารอต่อคิวกว่า 500 ราย กระทั่งเวลา 08.30 น. ธนาคารแจ้งว่าลอตเตอรี่หมดแล้ว สร้างความไม่พอใจและเกิดความวุ่นวายขึ้นที่หน้าธนาคาร เนื่องจากบางคนมารอตั้งแต่วันที่ 2 พ.ย. นางประไพ นมัสศิลา อายุ 48 ปี อาชีพแม่ค้าลอตเตอรี่ กล่าวว่า รู้สึกท้อแท้กับการจองลอตเตอรี่มาก เพราะผิดหวังมา 2 งวดแล้ว ต้องไปซื้อจากยี่ปั๊วไปขายในราคาแพง กำไรน้อย งวดนี้มาจัดคิวกันเองตั้งแต่เที่ยงวันที่ 2 พ.ย. นอนรอตากยุงทั้งคืน แต่ก็ดีใจที่รัฐบาลและสำนักงานสลากฯ ยังจัดสรรลอตเตอรี่ให้กับผู้ค้าเร่รายย่อยทั่วประเทศ,เช่นเดียวกับที่ธนาคารกรุงไทย สาขาชัยนาท ตั้งแต่เวลา 07.00 น.วันเดียวกัน มีผู้มารอจองซื้อสลากกินแบ่งรัฐบาลผ่าน ATM ธนาคาร จำนวนมาก จนล้นออกมาถึงทางเดินริมถนน ผู้ค้ารายย่อยรายหนึ่งเผยว่า มารอตั้งแต่ 02.00 น. เนื่องจากไม่เคยจองสลากฯ ได้ อยากให้เร่งแก้ไขเรื่องการจองสลากฯ และอยากให้แก้ไขระบบใหม่ให้ง่ายขึ้นสำหรับผู้ค้าจริง เนื่องจากบางคนอายุมากไม่ถนัดจองสลากฯ ผ่านทางออนไลน์ตู้ ATM ที่ใช้ได้มีแค่ตู้สาขา อ.เมืองชัยนาทเท่านั้น ตามร้านค้า ห้าง ไม่สามารถสั่งจองได้
ขณะที่ยอดจองซื้อของงวดวันที่ 1 ธ.ค.ใช้เวลา 25 นาที ถึงจะหมด ผอ.สำนักงานสลากฯ มั่นใจธนาคารกรุงไทยไม่มีหักค่าหัวคิว เตรียมเปิดระบบให้ผู้ค้ารายย่อยเข้ามาทดลองคีย์ข้อมูลรายการเพื่อความสะดวกรวดเร็วในการจองซื้อ 
ข่าวหน้า1,ผู้ค้ารายย่อย,สลากกินแบ่งรัฐบาล,ซื้อผ่านอินเตอร์เน็ตแบงก์กิ้ง,เอทีเอ็ม,ผู้ค้าสลากรายย่อย,ฉลองรัฐ นาคอาทิตย์,ซื้อสลากกินแบ่งรัฐบาล,จองสลากกินแบ่งรัฐบาล,จองล่วงหน้า,ข่าว,ข่าวภูมิภาค,ไทยรัฐฉบับพิมพ์